
A technológia és a digitális innováció szerepe a múzeumi élményben és hatása a fogyasztói reakciókra

Kulcsszavak: múzeumi látogatói élmény; digitális innováció
A múzeumok az emberiség kultúrájának és művészetének fontos részét képezik, ugyanis hozzájárulnak ezen értékek fennmaradásához és megőrzéséhez. A 21. században a múzeumoknak alkalmazkodniuk kell az gyorsan fejlődő technológiai újításokhoz és a növekvő igényekhez a digitális eszközök mindennapi használatára. Versenyezniük kell a más típusú digitális technológiát alkalmazó eszközökkel és szolgáltatásokkal a potenciális látogatók figyelméért, ezért elengedhetetlen a folyamatos megújulás a múzeumi szférában is (Panwar & Khan, 2022). Annak érdekében, hogy ez meg tudjon valósulni, kiemelten fontos a múzeumi látogatói élmény vizsgálata.

Ennek megfelelően dolgozatom a digitális innovációt és a technológia szerepét vizsgálja a múzeumi látogatói élményben, valamint hatását a fogyasztói reakciókra. A szakirodalomban a nemzetközi trendeket vizsgálom meg, valamint primer kutatást is végzek megfigyeléses módszert alkalmazva, mely két részből tevődik össze. Az első részben végig járom a múzeumi látogatói útvonalat négy budapesti múzeumban és megfigyelek minden digitális eszközt egy előre kialakított megfigyelési jegyzőkönyv alapján. A második részben pedig egy-egy kiválasztott eszköznél az azt kipróbáló látogatók reakcióit és a látogatói profiljukat vizsgálom. A dolgozatomban kettő, a témával kapcsolatos kutatási kérdésre adok választ.

K1. Mi a technológia és digitális innováció szerepe a tradicionális budapesti múzeumok látogatói élményében?

K2. Milyen tendenciák figyelhetőek meg a digitális újításokat igénybe vevő múzeumlátogatók technológiahasználatában és reakcióiban a tradicionális budapesti múzeumokban?

A primer kutatás alapján a tradicionális budapesti múzeumok látogatói élményében a technológia szerepe leginkább kiállítások színesítésében és a látogatók informálásában nyilvánul meg. A kiállításokat eltérő mértékben mindegyik múzeumban végig kísérték a technológiai újítások, melyek kiegészítették a kiállításon található művészeti alkotásokat és történelmi ereklyéket. Ezen kiegészítések sokszor játékos formában, a fiatalok bevonására irányultak, valamint általános információkkal, tudnivalókkal színesítették a kiállításokat. A vizsgálat során a tendencia azt mutatja, hogy a látogatók kihasználják a múzeum nyújtotta digitális eszközöket a múzeumban tett látogatás során és pozitívan reagálnak a használatukra.



